พิษภาษีน้ำมันรายได้ลดฮวบ
ลดภาษีน้ำมันพ่นพิษใส่รายได้รัฐบาลทรุดต่ำกว่าเป้า แต่รอบ 10 เดือนยังฉลุย
17 ส.ค. 2554

ลดภาษีน้ำมันพ่นพิษใส่รายได้รัฐบาลทรุดต่ำกว่าเป้า แต่รอบ 10 เดือนยังฉลุย
นายนริศ ชัยสูตร ผู้อำนวยการสำนักงานเศรษฐกิจการคลัง (สศค.) เปิดเผยว่า ผลการจัดเก็บรายได้รัฐบาลในเดือน ก.ค. ต่ำกว่าเป้าหมายเล็กน้อยจากการลดอัตราภาษีสรรพสามิตน้ำมันดีเซล แต่รายได้รัฐบาลใน 10 เดือนแรกยังคงสูงกว่าเป้าอยู่ 1.79 แสนล้านบาท หรือ 13.7% 
ทั้งนี้ ยอดการเก็บรายได้เดือน ก.ค. มีทั้งสิ้น 1.04 แสนล้านบาท ต่ำกว่าประมาณการ 2,332 ล้านบาท หรือ 2.2% และต่ำกว่าเดือนเดียวกันปีที่แล้วถึง 14.9% เป็นผลจากการจัดเก็บภาษีสรรพสามิตน้ำมันต่ำกว่าประมาณการร่วม 7,592 ล้านบาท จากการปรับลดอัตราภาษีสรรพสามิตน้ำมันดีเซล ส่วนการจัดเก็บภาษีของกรมสรรพากร และกรมศุลกากร ยังคงสูงกว่าประมาณการอย่างต่อเนื่อง จำนวน 6,158 ล้านบาท และ 848 ล้านบาท ตามลำดับ 
นายนริศ ชี้แจงว่า หากเทียบรายได้ในเดือน มิ.ย. รัฐบาลจัดเก็บรายได้สุทธิ 1.09 แสนล้านบาท สูงกว่าประมาณการ 2,065 ล้านบาท หรือ 1.9% สูงกว่าเดือนเดียวกันปีที่แล้ว 10% เป็นผลจากการจัดเก็บภาษีเงินได้นิติบุคคล ภาษีมูลค่าเพิ่ม และภาษีเงินได้บุคคลธรรมดาที่สูงกว่าประมาณการ 5,474 ล้านบาท 3,476 ล้านบาท และ 1,544 ล้านบาท ตามลำดับ อย่างไรก็ดี ภาษีสรรพสามิตน้ำมันจัดเก็บได้ต่ำกว่าประมาณการ 7,558 ล้านบาท เป็นผลจากการปรับลดอัตราภาษีสรรพสามิตน้ำมันดีเซลลงชั่วคราว
สำหรับในช่วง 10 เดือนแรก รัฐบาลจัดเก็บรายได้สุทธิ 1.49 ล้านล้านบาท สูงกว่าประมาณการ 1.79 แสนล้านบาท หรือ 13.7% เนื่องจากการจัดเก็บรายได้ของกรมสรรพากรสูงกว่าเป้า 1.452 แสนล้านบาท กรมสรรพสามิตสูงกว่าเป้า 1.539 หมื่นล้านบาท กรมศุลกากรสูงกว่าเป้า 1.02 หมื่นล้านบาท หน่วยงานอื่น 7,598 ล้านบาท และการนำส่งรายได้รัฐวิสาหกิจสูงกว่าเป้า 1.078 ล้านบาท
“มั่นใจว่าจะจัดเก็บรายได้สุทธิ 1.85 ล้านล้านบาท สูงกว่าเป้าหมายที่ตั้งไว้ 1.65 ล้านล้านบาทแน่”นายนริศกล่าว